ผ่านร้านนี้หลายครั้งแล้ว เห็นคิวยาวมาก เย็นนี้ว่างพร้อมกันทั้งทีมเลยต้องมาลองสักหน่อย มาถึงหน้าร้านได้คิวที่ 8 ต้องยืนรอประมาณครึ่งชั่วโมง
ได้โต๊ะหน้าพัดลมยักษ์ เพราะเลือกไม่ได้ก็ต้องยอมนั่ง พร้อมใจกันสั่งเสต็กปราบเซียน 599 มาแชร์กัน และผักโขมอบชีส ระหว่างรอ นั่งโต้ลมหน้าพัดลมยักษ์ไปพลางๆก่อน
รอไม่นานมาก ผักโขมอบชีส ก็มาวางบนโต๊ะ รสชาติใช้ได้เลย หนักชีสมาก ตามมาด้วยจานหลัก เสต็กปราบเซียน มันใหญ่มาก ขอบอก ประกอบด้วยเสต็กเนื้อสันนอก, พอร์คช็อบ, ไก่หมักซ็อสพริกไทดำ, ซี่โครงหมูบาร์บีคิว, ฟิชแอนด์ชิพ, ไส้กรอกหมู, เบอร์เกอร์ไก่, สลัด และเครื่องเคียงอีกเล็กน้อย 
เริ่มลงมือชิม เสต็กเนื้อสันนอก เหนียวไปหน่อย พอร์คชอบ พอใช้ได้ ไก่หมักฯรสชาตินุ่มนวลดี ซี่โครงหมูบาร์บีคิวเปื่อยดีแต่รสเหมือนต้มมามากกว่า 
ฟิชแอนด์ชิพ น่าจะยกให้เป็นพระเอกของถาดนี้ สลัดผักสดดี เดรสซิ่งที่ให้มาก็รสชาติดี ส่วนเครื่องเคียงที่ตกแต่งมาด้วยเช่นไส้กรอกหมู รสชาติไม่ผ่านเลย กลายเป็นตัวที่ทำให้ถาดนี้ด้อยลงไป ดูเหมือนว่าจะแค่ใส่ไปให้ดูเยอะๆเข้าไว้ แต่ไม่มีคุณภาพ
สรุปโดยรวมว่า น่าจะเหมาะกับบรรดาวัยรุ่น ที่เน้นปริมาณ มากกว่าคุณภาพ ก็คุ้มค่าสำหรับราคา 599 ครับ สำหรับทีมผม ต้องขอใส่กล่องกลับบ้านครับ ทานไม่หมดจริงๆ กลับบ้านคงต้องทานยาพาราฯ โดนพัดลมยักษ์พัดจนไข้ขึ้นเลย